CELEX: 32020D1334
Language: el
Date: 2020-09-15 00:00:00
Title: Απόφαση (ΕΕ) 2020/1334 τησ Ευρωπαϊκήσ Κεντρικήσ Τράπεζασ της 15ης Σεπτεμβρίου 2020 σχετικά με την ανάθεση της έκδοσης κατ’ εξουσιοδότηση αποφάσεων που αφορούν εποπτικές εξουσίες χορηγούμενες βάσει εθνικής νομοθεσίας σε προϊσταμένους υπηρεσιακών μονάδων και την κατάργηση της απόφασης (ΕΕ) 2019/323 (ΕΚΤ/2020/42)

25.9.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 312/40
               
            
         ΑΠΟΦΑΣΗ (ΕΕ) 2020/1334 ΤΗΣΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ
         της 15ης Σεπτεμβρίου 2020
         σχετικά με την ανάθεση της έκδοσης κατ’ εξουσιοδότηση αποφάσεων που αφορούν εποπτικές εξουσίες χορηγούμενες βάσει εθνικής νομοθεσίας σε προϊσταμένους υπηρεσιακών μονάδων και την κατάργηση της απόφασης (ΕΕ) 2019/323 (ΕΚΤ/2020/42)
         Η ΕΚΤΕΛΕΣΤΙΚΗ ΕΠΙΤΡΟΠΗ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 11.6,
         Έχοντας υπόψη την απόφαση (ΕΕ) 2017/933 της Ευρωπαϊκής Κεντρικής Τράπεζας, της 16ης Νοεμβρίου 2016, σχετικά με τον καθορισμό γενικού πλαισίου για την κατ’ εξουσιοδότηση λήψη αποφάσεων όσον αφορά εποπτικές νομικές πράξεις (ΕΚΤ/2016/40) (1), και ιδίως τα άρθρα 4 και 5,
         Έχοντας υπόψη την απόφαση (ΕΕ) 2019/322 της Ευρωπαϊκής Κεντρικής Τράπεζας, της 31ης Ιανουαρίου 2019, σχετικά με την κατ’ εξουσιοδότηση έκδοση αποφάσεων που αφορούν εποπτικές εξουσίες χορηγούμενες βάσει εθνικής νομοθεσίας (EKT/2019/4) (2), και ιδίως το άρθρο 3,
         Εκτιμώντας τα ακόλουθα:
         
                     (1)
                  
                  
                     Για να αντιμετωπιστεί ο σημαντικός αριθμός αποφάσεων που καλείται να εκδίδει η Ευρωπαϊκή Κεντρική Τράπεζα (ΕΚΤ) στο πλαίσιο της εκπλήρωσης των εποπτικών της καθηκόντων θεσπίστηκε διαδικασία έκδοσης συγκεκριμένων κατ’ εξουσιοδότηση αποφάσεων.
                  
               
                     (2)
                  
                  
                     Μια εξουσιοδοτική απόφαση ενεργοποιείται με την έκδοση απόφασης της εκτελεστικής επιτροπής με την οποία ανατίθεται σε έναν ή περισσότερους προϊσταμένους υπηρεσιακών μονάδων η λήψη αποφάσεων βάσει της σχετικής εξουσιοδότησης.
                  
               
                     (3)
                  
                  
                     Κατά την ανάθεση της λήψης αποφάσεων σε προϊσταμένους υπηρεσιακών μονάδων η εκτελεστική επιτροπή θα πρέπει να λαμβάνει υπόψη τη σημασία της εξουσιοδοτικής απόφασης και τον αριθμό των αποδεκτών της εκάστοτε κατ’ εξουσιοδότηση απόφασης.
                  
               
                     (4)
                  
                  
                     Η απόφαση (ΕΕ) 2019/323 της Ευρωπαϊκής Κεντρικής Τράπεζας (EKT/2019/5) (3) ορίζει τους προϊσταμένους υπηρεσιακών μονάδων με αρμοδιότητα έκδοσης κατ’ εξουσιοδότηση αποφάσεων δυνάμει της απόφασης (ΕΕ) 2019/322 (ΕΚΤ/2019/4).
                  
               
                     (5)
                  
                  
                     Το άρθρο 10.1 της απόφασης ΕΚΤ/2004/2 (4) ορίζει ότι η εκτελεστική επιτροπή αποφασίζει τον αριθμό, το όνομα και την αντίστοιχη αρμοδιότητα των υπηρεσιακών μονάδων της ΕΚΤ.
                  
               
                     (6)
                  
                  
                     Την 1η Οκτωβρίου 2020 θα λάβουν χώρα οργανωτικές αλλαγές όσον αφορά την τραπεζική εποπτεία της ΕΚΤ, οι οποίες θα περιλαμβάνουν τη δημιουργία δύο πρόσθετων υπηρεσιακών μονάδων, την ανακατανομή καθηκόντων και τη μετονομασία υπηρεσιακών μονάδων. Ως εκ τούτου, η απόφαση (ΕΕ) 2019/323 (ΕΚΤ/2019/5) θα πάψει να αντικατοπτρίζει την οργανωτική δομή της τραπεζικής εποπτείας της ΕΚΤ.
                  
               
                     (7)
                  
                  
                     Ως προς τους προϊσταμένους υπηρεσιακών μονάδων οι οποίοι θα πρέπει να εξουσιοδοτηθούν να εκδίδουν αποφάσεις που αφορούν εποπτικές εξουσίες χορηγούμενες βάσει εθνικής νομοθεσίας έλαβε χώρα διαβούλευση με τον πρόεδρο του εποπτικού συμβουλίου.
                  
               
                     (8)
                  
                  
                     Για τους λόγους αυτούς η απόφαση (ΕΕ) 2019/323 (ΕΚΤ/2019/5) θα πρέπει να καταργηθεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Κατ’ εξουσιοδότηση αποφάσεις που αφορούν εποπτικές εξουσίες χορηγούμενες βάσει εθνικής νομοθεσίας
            Οι κατ’ εξουσιοδότηση αποφάσεις της απόφασης (ΕΕ) 2019/322 (ΕΚΤ/2019/4) εκδίδονται από έναν εκ των ακόλουθων προϊστάμενων υπηρεσιακής μονάδας:
            
                        α)
                     
                     
                        τον γενικό διευθυντή ή αναπληρωτή γενικό διευθυντή της Γενικής Διεύθυνσης Συστημικών και Διεθνών Ιδρυμάτων, αν η εποπτεία της οικείας εποπτευόμενης οντότητας ή του ομίλου διενεργείται από την εν λόγω Γενική Διεύθυνση•
                     
                  
                        β)
                     
                     
                        τον γενικό διευθυντή ή αναπληρωτή γενικό διευθυντή της Γενικής Διεύθυνσης Ιδρυμάτων Γενικών Εργασιών και Ιδρυμάτων με Διαφοροποιημένα Χαρτοφυλάκια, αν η εποπτεία της οικείας εποπτευόμενης οντότητας ή του ομίλου διενεργείται από την εν λόγω Γενική Διεύθυνση•
                     
                  
                        γ)
                     
                     
                        τον γενικό διευθυντή ή αναπληρωτή γενικό διευθυντή της Γενικής Διεύθυνσης Εξειδικευμένων Ιδρυμάτων και Λιγότερο Σημαντικών Ιδρυμάτων, αν η εποπτεία της οικείας εποπτευόμενης οντότητας ή του ομίλου διενεργείται από την εν λόγω Γενική Διεύθυνση.
                     
                  
         
            Άρθρο 2
            Κατάργηση και έναρξη ισχύος
            
               1.   Η απόφαση (ΕΕ) 2019/323 (ΕΚΤ/2019/5) καταργείται.
            
            
               2.   Η παρούσα απόφαση αρχίζει να ισχύει την 1η Οκτωβρίου 2020.
            
         
         
            Φρανκφούρτη, 15 Σεπτεμβρίου 2020.
            
               
                  Η Πρόεδρος της ΕΚΤ
               
               Christine LAGARDE
            
         
         
            (1)  ΕΕ L 141 της 1.6.2017, σ. 14.
         
            (2)  ΕΕ L 55 της 25.2.2019, σ. 7.
         
            (3)  Απόφαση (ΕΕ) 2019/323 της Ευρωπαϊκής Κεντρικής Τράπεζας, της 12ης Φεβρουαρίου 2019, σχετικά με την ανάθεση της έκδοσης κατ’ εξουσιοδότηση αποφάσεων που αφορούν εποπτικές εξουσίες χορηγούμενες βάσει εθνικής νομοθεσίας σε προϊσταμένους υπηρεσιακών μονάδων (EKT/2019/5) (ΕΕ L 55 της 25.2.2019, σ. 16).
         
            (4)  Απόφαση ΕΚΤ/2004/2 της Ευρωπαϊκής Κεντρικής Τράπεζας, της 19ης Φεβρουαρίου 2004, για τη θέσπιση του εσωτερικού κανονισμού της Ευρωπαϊκής Κεντρικής Τράπεζας (ΕΕ L 80 της 18.3.2004, σ. 33).